แนวโน้มดัชนีเช้าลุ้นรีบาวน์
นักวิเคราะห์ฯคาดตลาดหุ้นไทยเช้านี้มีลุ้นขึ้นไปแต่ไม่ไกลเหตุปัจจัยใน-นอกประเทศ ยังกดดัน
26 พ.ย. 2553

นักวิเคราะห์ฯคาดตลาดหุ้นไทยเช้านี้มีลุ้นขึ้นไปแต่ไม่ไกลเหตุปัจจัยใน-นอกประเทศ ยังกดดัน
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้ามีโอกาสที่จะดีดกลับขึ้นไปได้ ภายหลังจากที่เมื่อวานนี้มีความกังวลกระแสยุบสภา ทำให้ตลาดฯปรับตัวลงไปมาก แต่เมื่อพิจารณาดี ๆ แล้วจะเห็นได้ว่าการยุบสภาไม่น่าจะเกิดขึ้นได้ภายใน 1-2 เดือนข้างหน้านี้ 
อย่างไรก็ดี ตลาดฯคงจะไปได้ไม่ไกลนัก เนื่องจากในจันทร์หน้าจะมีการแถลงปิดคดียุบพรรคประชาธิปัตย์ เป็นประเด็นที่อาจกดดันตลาดฯได้ อีกทั้งวันนี้ก็เป็นวันทำการสุดท้ายของสัปดาห์นี้ด้วย
แต่การที่ร่างแก้ไขรัฐธรรมนูญผ่านการรับหลักการของรัฐสภาเมื่อวานนี้ถือเป็นข่าวดี และถ้าตลาดไม่สนใจข่าวลือที่ออกมาค่อนข้างมากในช่วงนี้ ก็ถือว่ายังสามารถเข้าลงทุนได้ เพราะเชื่อว่าเม็ดเงินจากกองทุน LTF, RMF ที่จะเข้ามาลงทุนในตลาดฯ จะทำให้ Downside Risk ของตลาดฯมีจำกัด
ส่วนปัจจัยจากภายนอกประเทศ เช้านี้ตลาดหุ้นอื่นในภูมิภาคเอเชียต่างแกว่งตัวทั้งแดนบวก-ลบเล็กน้อย ภายหลังจากที่ตลาดสหรัฐฯปิดทำการเมื่อคืนที่ผ่านมาทำให้ขาดตัวชี้นำ อีกทั้งยังมีความเป็นห่วงเรื่องของจีน, วิกฤตหนี้ในไอร์แลนด์, ความตึงเครียดของเกาหลี 
พร้อมให้แนวรับ 990 จุด แนวต้าน 1,005-1,010 จุด